LV Eiropas Savienības Oficiālais Vēstnesis L 201/2

KOMISIJAS ĪSTENOŠANAS REGULA (ES) 2016/1219

(2016. gada 26. jūlijs),

ar ko groza Padomes Regulu (EK) Nr. 499/96 attiecībā uz Savienības tarifu kvotām dažiem zivju un zivsaimniecības produktiem, kuru izcelsme ir Islandē

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1996. gada 19. marta Regulu (EK) Nr. 499/96, ar ko atver Savienības tarifu kvotas dažiem zivju un zivsaimniecības produktiem, kuru izcelsme ir Islandē, un paredz šo kvotu pārvaldību (1), un jo īpaši tās 5. panta 1. punkta a) un d) apakšpunktu,

tā kā:

(1) Ar 2016. gada 21. aprīļa Lēmumu (ES) 2016/837 (2) Padome atļāva Eiropas Savienības vārdā parakstīt un provizoriski piemērot Nolīgumu starp Eiropas Savienību, Islandi, Lihtenšteinas Firstisti un Norvēģijas Karalisti par EEZ finanšu mehānismu laikposmam no 2014. gada līdz 2021. gadam, Nolīgumu starp Norvēģijas Karalisti un Eiropas Savienību par Norvēģijas finanšu mehānismu laikposmam no 2014. gada līdz 2021. gadam, papildprotokolu Nolīgumam starp Eiropas Ekonomikas kopienu un Norvēģijas Karalisti un papildprotokolu Nolīgumam starp Eiropas Ekonomikas kopienu un Islandi.

(2) Lēmumam (ES) 2016/837 pievienotajā papildprotokolā Nolīgumam starp Eiropas Ekonomikas kopienu un Islandi (“papildprotokols”) paredzēta trīs beznodokļu tarifu kvotu, kuru piemērošanas termiņš beidzās 2014. gada 30. aprīlī, atjaunošana un viena jauna beznodokļu tarifu kvota konkrētu Islandes izcelsmes zivju un zivsaimniecības produktu laišanai brīvā apgrozībā Eiropas Savienībā.

(3) Saskaņā ar papildprotokolu tarifu kvotu, kuras attiecas uz periodu no 2014. gada 1. maija līdz papildprotokola provizoriskas piemērošanas sākšanas dienai, apjomus piešķir proporcionāli un dara pieejamus periodam no papildprotokola provizoriskas piemērošanas dienas līdz 2021. gada 30. aprīlim. Papildprotokolā nav paredzēts pārnest tarifu kvotā atlikušos apjomus uz nākamo piemērošanas periodu.

(4) Ir nepieciešams grozīt Regulu (EK) Nr. 499/96, lai īstenotu papildprotokolā noteiktās tarifu kvotas.

(5) Tarifu kvotas būtu jāpiemēro no dienas, kad sākas papildprotokola provizoriska piemērošana, līdz 2021. gada 30. aprīlim. Tādēļ šī regula būtu jāpiemēro no dienas, kad sāk provizoriski piemērot papildprotokolu, kā noteikts Lēmuma (ES) 2016/837 3. pantā.

(6) Ar Eiropas Parlamenta un Padomes Regulu (ES) Nr. 1379/2013 (3) tika atcelta Padomes Regula (EK) Nr. 104/2000 (4) un izbeigta atsauces cenu sistēma zivsaimniecības produktiem. Tāpēc ir jāsvītro Regulas (EK) Nr. 499/96 1. panta 2. punktā paredzētais nosacījums par atsauces cenu ievērošanu.

(7) Nolīguma starp Eiropas Ekonomikas kopienu un Islandes Republiku Protokolā Nr. 3 par “noteiktas izcelsmes izstrādājumu” jēdziena definīciju un administratīvās sadarbības metodēm, grozījumi izdarīti ar EK un Islandes Apvienotās komitejas 2016. gada 17. februāra Lēmumu Nr. 1/2016 (5). Tāpēc ir jāparedz, ka piemērojams ir Protokols Nr. 3 ar grozījumiem.

(8) Noteikumi par tarifu kvotu pārvaldību ir izklāstīti Komisijas Īstenošanas regulā (ES) 2015/2447 (6), ar kuru no 2016. gada 1. maija aizstāj Komisijas Regulu (EEK) Nr. 2454/93 (7). Regulas (EK) Nr. 499/96 2. pants būtu jāgroza, lai ņemtu vērā jaunos noteikumus.

(9) Regulas (EK) Nr. 499/96 pielikums būtu jāgroza, lai ņemtu vērā Padomes Regulā (EEK) Nr. 2658/87 (8) paredzēto kombinētās nomenklatūras kodu (“KN kodi”) un Taric apakšgrupu grozījumus. Skaidrības labad ir lietderīgi Regulas (EK) Nr. 499/96 pielikumu aizstāt pilnībā.

(10) Šajā regulā paredzētie pasākumi ir saskaņā ar Muitas kodeksa komitejas atzinumu,

IR PIEŅĒMUSI ŠO REGULU.

1. pants

Regulu (EK) Nr. 499/96 groza šādi:

1) regulas 1. pantu groza šādi: a) panta 2. punktu svītro; b) panta 3. punktu aizstāj ar šādu: “3. Piemēro Nolīguma starp Eiropas Ekonomikas kopienu un Islandes Republiku 3. protokolu par jēdziena “noteiktas izcelsmes izstrādājums” definīciju un administratīvās sadarbības metodēm, kas grozīts ar ES un Islandes Apvienotās komitejas Lēmumu Nr. 1/2016 (*). (*) ES un Islandes Apvienotās komitejas 2016. gada 17. februāra Lēmums Nr. 1/2016, ar ko groza Nolīguma starp Eiropas Ekonomikas kopienu un Islandes Republiku 3. protokolu par jēdziena “noteiktas izcelsmes izstrādājums” definīciju un administratīvās sadarbības metodēm (OV L 72, 17.3.2016., 66. lpp.).”;"

2) regulas 2. pantu aizstāj ar šādu: “2. pants Šajā regulā noteiktās tarifu kvotas pārvalda saskaņā ar Komisijas Īstenošanas regulas (ES) 2015/2447 (**) 49. līdz 54. pantu. (**) Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).”;"

3) svītro 3. pantu;

4) regulas pielikumu aizstāj ar šīs regulas pielikuma tekstu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 1. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 26. jūlijā Komisijas vārdā – priekšsēdētājs Jean-Claude JUNCKER

(1) OV L 75, 23.3.1996., 8. lpp.

(2) Padomes 2016. gada 21. aprīļa Lēmums (ES) 2016/837 par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību, Islandi, Lihtenšteinas Firstisti un Norvēģijas Karalisti par EEZ finanšu mehānismu laikposmam no 2014. gada līdz 2021. gadam, Nolīgumu starp Norvēģijas Karalisti un Eiropas Savienību par Norvēģijas finanšu mehānismu laikposmam no 2014. gada līdz 2021. gadam, papildprotokolu Nolīgumam starp Eiropas Ekonomikas kopienu un Norvēģijas Karalisti un papildprotokolu Nolīgumam starp Eiropas Ekonomikas kopienu un Islandi (OV L 141, 28.5.2016., 1. lpp.).

(3) Eiropas Parlamenta un Padomes 2013. gada 11. decembra Regula (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (OV L 354, 28.12.2013., 1. lpp.).

(4) Padomes 1999. gada 17. decembra Regula (EK) Nr. 104/2000 par zivsaimniecības un akvakultūras produktu tirgu kopīgo organizāciju (OV L 17, 21.1.2000., 22. lpp.).

(5) OV L 72, 17.3.2016., 66. lpp.

(6) Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

(7) Komisijas 1993. gada 2. jūlija Regula (EEK) Nr. 2454/93, ar ko paredz īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(8) Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).